《华盖仙山院》
宋代·徐自明

万当不如一，十发却休九。
乃知多言累，宁谨三缄口。
寂中洊雷多，悟处狮子吼。
百物自四时，六凿通九有。
风松静度曲，山花相与友。
心远境更幽，先生室无垢。
茶鼎苍蝇鸣，香几黄金纽。
澄神天籁息，见性籓篱剖。
对语彼上人，一笑开户牖。
自愧逐喧尘，成佛灵运后。

作者简介：温州永嘉人，字诚甫，号慥堂。孝宗淳熙间进士。任富阳主簿，立小学，留意训迪。历监都进奏院、国子博士。宁宗嘉定六年，迁太常博士，寻被劾考校去取不公，放罢。八年，起复为毗陵通判，在任转朝请郎。十年，差知永州，能诗文，谙熟典籍。有《宋宰辅编年录》、《零陵志》、《浮光图志》等。